Οι ανατολικές ΗΠΑ ετοιμάζονται για την εισβολή του τυφώνα Σάντυ
σε κατάσταση συναγερμού οι πολιτείες από Βόρεια Καρολίνα μέχρι Νέα Υόρκη, κλειστό σήμερα το χρηματιστήριο της Νέας Υόρκης
Η ανατολική ακτή των ΗΠΑ ετοιμάζεται για τον σοβαρότερο τυφώνα που, όπως δηλώνουν μετεωρολόγοι, έχει πλήξει ποτέ την ηπειρωτική χώρα. Ο τυφώνας Σάντυ κινείται βόρεια προς τις ακτές των ΗΠΑ στον Ατλαντικό, όπου αναμένεται ότι θα συνδεθεί με δύο συστήματα χειμερινών καταιγίδων. Η υβριδική αυτή «σούπερ-καταιγίδα», όπως την χαρακτήρισαν οι μετεωρολογικές αρχές, θα προκαλέσει ισχυρότατους ανέμους, σφοδρότατες βροχοπτώσεις, πλημμύρες και χιόνια στα ορεινά ορισμένων περιοχών. Αναμένεται πως το εύρος της θα φτάσει τα 1.200 χιλιόμετρα και θα επηρεάσει 60 εκατομμύρια κατοίκους, αρχίζοντας από τις βραδινές ώρες της Δευτέρας. Ο Πρόεδρος Ομπάμα που συμμετείχε σε ειδική ενημέρωση της Ομοσπονδιακής Υπηρεσίας Αντιμετώπισης Εκτάκτων Περιστατικών, ζήτησε απ’ τους κατοίκους των περιοχών που αναμένεται πως θα επηρεαστούν να πάρουν τις προειδοποιήσεις «στα σοβαρά» και να συμμορφωθούν με τις εντολές των πολιτειακών και τοπικών αρχών. Ήδη ο τυφώνας Σάντυ έχει ανέμους ισχύος 120 χιλιομέτρων την ώρα, με ριπές ανέμων που ξεπερνούν τα 165 χιλιόμετρα την ώρα. Οι αρχές παροτρύνουν τους κατοίκους των περιοχών που θα επηρεαστούν, στη Νέα Υόρκη, την Πενσυλβάνια, το Μαίρυλαντ, την Βιρτζίνια, την Βόρεια Καρολίνα και την Ουάσιγκτον, να προμηθευτούν αρκετό πόσιμο νερό, τρόφιμα μακράς διάρκειας και μπαταρίες και να είναι προετοιμασμένοι για το ενδεχόμενο μακροσκελούς διακοπής του ηλεκτρικού ρεύματος. Οι αρχές των περιοχών που προαναφέραμε έχουν ήδη κηρύξει κατάσταση έκτακτης ανάγκης, ενώ οι αρχές της πολιτείας Ντέλαγουερ έχουν διατάξει υποχρεωτική απομάκρυνση των κατοίκων από ορισμένες περιοχές. Στη Νέα Υόρκη έχουν δοθεί εντολές για σχεδόν ολοκληρωτική ακινητοποίηση του συστήματος μέσων μαζικής μεταφοράς και των σχολείων. Επίσης το Χρηματιστήριο της Γουώλ Στρήτ ανακοίνωσε ότι δεν θα λειτουργήσει τη Δευτέρα, ενώ τα ΗΕ ακύρωσαν όλες τις συνεδριάσεις για σήμερα και έκλεισαν τα γραφεία τους.